**Csomag küldése és fogadása**

Az elítélt havonta fogadhat és küldhet csomagot.

A csomag a bv. intézet, valamint a fogvatartás biztonsága érdekében ellenőrizhető.

A bv. szerv területén kívülről érkező csomagban élelmiszer, tisztálkodási szer, dohánytermék, valamint gyógyszer, gyógyászati segédeszköz vagy gyógyhatású készítmény nem küldhető. Egyebekben a csomag mindazokat a tárgyakat tartalmazhatja, amelyeket az elítélt engedéllyel magánál tarthat.

(Ha a bv. intézet az elítélt számára a meghatározott gyógyszert, gyógyászati segédeszközt vagy gyógyhatású készítményt nem tudja biztosítani vagy beszerezni, az elítélt hozzátartozója vagy - kapcsolattartóként nyilvántartásba vett - harmadik személy - a bv. orvos javaslatára, a bv. intézet parancsnokának előzetes engedélyével - azokat csomagban beküldheti. Az ilyen tartalmú csomag fogadása nem számít bele a havi keretbe bekezdésben meghatározott gyakoriságba.)

Az elítélt kapcsolattartója az élelmiszert, tisztálkodási szert, dohányterméket tartalmazó csomagot ellenérték megfizetése mellett a bv. intézet területén működő, a személyes szükségletekre fordítható összeg levásárlására kijelölt üzletben állíttathatja össze. Ez történhet webshopon keresztül (az ellenérték átutalásával, illetve bankkártyás fizetési mód alkalmazásával) vagy a látogatás során a kiétkezési boltban (az ellenérték készpénzben vagy bankkártyával történő megfizetésével). Az ilyen csomag fogadása beleszámít a havi gyakoriságba.

Webshopon keresztül a [***http://bvcsomag.hu***](http://bvcsomag.hu)weboldalon azonosítóval és PIN-kóddal lehet csomagot rendelni. Az azonosítót és PIN-kódot a fogvatartott útján küldi meg az intézet a kapcsolattartóknak. A fenti oldalon megtalálhatók a webshopon keresztül történő csomagküldéssel kapcsolatos részletes információk.

Az elítélt, előzetes engedéllyel, negyedévente egy alkalommal kizárólag ruhaneműt, illetve lábbelit tartalmazó csomagot is fogadhat. Ez a csomag nem számít bele a havi gyakoriságba.

A bv. intézet parancsnoka engedélyezheti, hogy a kapcsolattartó a gyógyászati segédeszközt vagy gyógyhatású készítményt, illetve ruhaneműt, lábbelit tartalmazó csomagot a bv. intézetben adhassa át.